เซ็นทรัลถือเงินสดรับศก.ผันผวน
CENTEL ขอกำเงินสด ลดก่อหนี้ รับมือสถานการณ์ไทยและโลกเกิดเรื่องไม่คาดฝันเยอะ กด ดี/อี ปี 2558 ไม่ถึง 1 เท่า
8 ก.ย. 2554

CENTEL ขอกำเงินสด ลดก่อหนี้ รับมือสถานการณ์ไทยและโลกเกิดเรื่องไม่คาดฝันเยอะ กด ดี/อี ปี 2558 ไม่ถึง 1 เท่า
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัลพลาซา (CENTEL) เปิดเผยว่า ตั้งแต่ปี 2554 เป็นต้นไป บริษัทจะบริหารงานแบบอนุรักษนิยม เน้นมีวินัยการเงินเคร่งครัด ไม่อยากให้บริษัทมีความเสี่ยง หลังจาก 23 ปีที่ผ่านมาเหตุการณ์ในประเทศและสถานการณ์โลกมีการเปลี่ยนแปลงอย่างรวดเร็ว เช่น ปัญหาเศรษฐกิจ ฉะนั้นการถือเงินสดและลดการก่อหนี้ถือเป็นสิ่งปลอดภัยที่สุด
นอกจากนั้น บริษัทจะไม่มีการลงทุนขนาดใหญ่อีกแล้ว หลังการก่อสร้างโรงแรมที่พัทยา ภูเก็ต และเซ็นทรัลเวิลด์ เพราะบริษัทจะโตอย่างค่อยเป็นค่อยไป 
บริษัทตั้งเป้าว่าปี 2558 อัตราหนี้สินต่อทุน (ดี/อี) จะไม่ถึง 1 เท่า จากปัจจุบัน 1.6 เท่า และคาดว่าสิ้นปีนี้อยู่ที่ 1.5 เท่า รวมถึงพยายามลดงบการลงทุนแต่ละปีไม่เกิน 1,000 ล้านบาท โดยปีนี้อยู่ที่ 1,680 ล้านบาท 
สำหรับไตรมาส 2 นี้ บริษัทได้เริ่มเปลี่ยนนโยบายอัตราดอกเบี้ยระยะยาวให้เป็นอัตราคงที่มากขึ้น จนปัจจุบันมีสัดส่วนอัตราดอกเบี้ยคงที่และลอยตัวมีสัดส่วนที่เท่ากันที่ 47-50% จากเดิมดอกเบี้ยลอยตัวอยู่ที่ 62% และดอกเบี้ยคงที่อยู่ที่ 37% ซึ่งหลังเปลี่ยนนโยบายดอกเบี้ย แม้ทำให้ต้นทุนเฉลี่ยดอกเบี้ยเพิ่มขึ้นเป็น 4.5% จากเดิม 4.3% ถือเป็นระดับที่บริษัทรับได้ เพราะนโยบายไม่ต้องการให้เกิน 5% แถมทำให้บริษัทประหยัดการเสียดอกเบี้ยได้ปีละ 50 ล้านบาท ในระยะ 2-3 ปีนี้
อย่างไรก็ดี บริษัทเพิ่มเป้ารายได้ปีนี้อีกเป็น 1.15 หมื่นล้านบาท จากเดิม 1.1 หมื่นล้านบาท หรือโตจากปีก่อน 24% ที่มีรายได้ 9,400 ล้านบาท เพราะมีการรับรู้รายได้จากธุรกิจอาหารเกินคาดที่ซื้อกิจการได้ 2 แห่ง ครึ่งปีหลังนี้จะไม่มีการซื้อกิจการอาหารแล้ว ขณะที่ธุรกิจโรงแรมคาดว่าจะมีการร่วมทุนทำธุรกิจอีก 2 แห่ง 
ทั้งนี้ ปีหน้าบริษัทตั้งเป้ารายได้จะอยู่ที่ 1.36 หมื่นล้านบาท หรือเติบโต 16-17% และในอีก 5 ปี (2554-2558) คาดว่ารายได้จะโตเฉลี่ยปีละ 12% ซึ่งเป็นอัตราการเติบโตที่ไม่ได้เร่งตัวมากนัก